**ИЗБОРНОМ ВЕЋУ**

**ФИЛОЗОФСКОГ ФАКУЛТЕТА**

**УНИВЕРЗИТЕТА У БЕОГРАДУ**

Одлуком Изборног већа Филозофског факултета од 27. јуна 2019. године изабрани смо у комисију за припрему извештаја о кандидатима за избор у звање ВАНРЕДНОГ ПРОФЕСОРА за ужу научну област ОПШТА ПСИХОЛОГИЈА, тежиште истраживања Психологија менталног здравља и здравствена психологија, са пуним радним временом, на одређено време од пет година.

На конкурс у листу ''Послови'' који је објављен 10.07.2019. године пријавио се један кандидат, др Тамара Кликовац, садашњи доцент за исту ужу научну област.

Пошто смо проучили конкурсни материјал, Изборном већу Филозофског факултета подносимо следећи

**И З В Е Ш Т А Ј**

**Основни биографски и библиографски подаци**

Др Тамара Кликовац рођена је 16.07.1971. године у Београду где је завршила IV i V београдску гимназију. Дипломирала је на Одељењу за психологију Филозофског факултета у Београду на катедри за клиничку психологију са темом “Психолошке карактеристике, механизми превладавања и изложеност стресним животним догађајима пацијенткиња оболелих од карцинома дојке“ (ментор проф.др Матија Митић) са просечном оценом 8.39. Магистрирала је на катедри за клиничку психологију 2008. године са темом „Професионални стрес и синдром изгарања медицинског особља на онколошким одељењима“ (ментор проф.др Јелена Влајковић) са просечном оценом 9.40. 2013. године је докторирала са темом „Психолошке реакције деце и адолесцената на малигну болест и лечење – процена и подршка“ под менторством проф.др Марије Митић.

Др Тамара Кликовац је 2009. године почела да ради као асистент на Одељењу за психологију Филозофског факултета, на Катедри за клиничку психологију, на предмету Психологија менталног здравља – специјални део“ (по Уговору са 50% радног времена, јер је преосталих 50% била запослена на Институту за онкологију и радиологију Србије где је радила од 2001. до 2016. године када прелази н Филозофски факултет са пуним радним временом). У јануару 2015. године је први пут бирана у звање доцента за ужу научну област Општа психологија. Ангажована је на курсевима Психологија менталног здравља – специјални део (по новој акредитацији Психологија кризних стања) на основним студијама, Здравствена психологија и Практикум из психолошке примарне превенције на мастер студијама а од 2017. године увела је два нова изборна предмета на докторским студијама Здравствена психологија (виши курс) и Психоонкологија и палијативно збрињавање (психолошки аспекти). Наведени курсеви су специфични по томе што је за њихово компетентно вођење, поред темељног теоријског знања из наведених области, неопходно имати и искуство из праксе и то психолошко - саветодавно, психотерапијско и искуство у покретању и реализовању различитих пројеката у области здравствене психологије и заштите и унапређења менталног здравља.

Богато и разнолико терапијско искуство др.Тамара Кликовац је стицала кроз следеће едукације: уводни курс из Бихејвиоралне психотерапије (1996-1997), уводни курс из Групне анализе (2000-2001) као и комплетну едукацију из Системске породичне терапије (2002-2008). Завршила је едукацију из породичне терапије фокусиране на туговање (Family focused grief therapy) код творца овог модалитета системске пордичне терапије др.Дејвида Кисејна (David Kissane) из Memorial Sloan-Kettering Cancer Centar New York, SAD (2007-2008). Едуковала се у области психо-онкологије у оквиру Интернационалног регионалног тренинга за психо-онкологе у Будимпешти у организацији Hungarian Hospice Foundation (2009) и у области палијативног збрињавања деце у Немачкој (Kinderpalliativzentrum an der Vestischen Kinder- und Jugendklinik Datteln, Universitat Witten/ Herdecke) у два наврата (2010, 2012) у организацији The European Association for Palliative care и The Association for Children`s Palliative care.

Члан је Асоцијације системских психотерапеута Србије и Друштва психотерапеута Србије.

На интернационалном нивоу члан је: Интернационалног удружења психоонколога (International Psycho-oncology Society - IPOS), Интернационалне асоцијације за хоспис и палијативно збрињавање (International Association for Hospice and Palliative care - IAHPC) као и Интернационалног удружења за палијативно збрињавање деце (International children’s palliative care – ICPCN).

Главне области научног интересовања су ментално здравље (превладавање различитих стресних, трауматских и кризних догађаја), психоонкологија и педијатриjска психоонкологија, области савремене здравствене психологије.

До сада је учествовала на седамнаест међународних и осам домаћих стручних скупова (симпозијуми и конгреси) и објавила је шездесет и три рада (радови у стручним часописима, приручници, поглавље у књизи, сажеци у тематским зборницима и зборницима са међународних и националних конференција).

2008. године оснива Српску Асоцијацију за психо-онкологију која је придружени члан Интернационалне Асоцијације психо-онколога (IPOS). Идејни је покретач и реализатор три важна национална пројекта:

1.”Национални телефон за психолошку подршку онколошким пацијентима и њиховим породицама” (2010. – 2011.)

2.“Шољица разговора” (серијали мултидисциплинарних предавања за родитеље деце оболеле од малигних болести) (2011. – 2016. )

3. “Психолошке радионице за децу и адолесценте који су оболели од малигних болести током лечења и боравка на одељењу”(2008. – 2012.)

Повремени је рецензент је за часописе *Психологија, Психолошка истраживања, Годишњак за Психологију, Војносанитетски преглед, Годишњак Филозофског факултета у Новом Саду, Теме, Journal of Psyho-Social Oncology.*

Од последњег избора у звање доцента 2015. године др.Тамара Кликовац објавила је 20 радова, и то једну монографију (једини аутор), један приручник (једини аутор), 9 радова у стручним часописима (8 као једини аутор и један у коауторству) и од тога 3 рада су из категорије М20, 3 рада су из категорије М51, 1 категорије М52 и 2 рада су саопштења са стручних скупова штампана у целини. Имала је 8 излагања на конференцијама и научним скуповима (4 међународна и 4 домаћа скупа, и то 4 сажетка као једини аутор и 4 сажетка у коауторству). У коауторству је писала и Билтене Републичке стручне комисије за подршку пацијентима Министарства здравља РС и један чланак за популарни часопис Рак.

**Приказ радова**

Од објављених радова, сажето ћемо приказати само неколико: један самостални рад и један коауторски рад који су објављени у стручним часописима (М20), један рад са светског конгреса и један са националног скупа и самостални приручник и монографију.

**Klikovac T. The first Telephone Line for the Psychological Support to Oncological Patients and their Family Members in Serbia. *Srp Arh Celok Lek* 2015;143(11-12):726-730.**

Чланак представља приказ резултата националног пројекта „Бесплатна телефонска психолошка помоћ и подршка онколошким пацијентима и њиховим породицама“ који је организован у сарадњи Српске Асоцијације за Психоонкологију са Министарством здравља Србије и Републичким заводом за здравствено осигурање. Аутор чланка је оснивач Српске Асоцијације за Психоонкологију и одговорна особа од идеје до реализције наведеног пројекта.

Телефон за пружање психолошке помоћи и подршке је био доступан свих 7.дана у недељи и празницима од 10 ујутру до 10 увече. Било је ангажовано по два саветника-психолога пре-подне и два саветника после подне. Саветници су прошли едукацију за рад на телефону за подршку онколошким пацијентима и имали су редовне недељне супервизије. Основни принципи рада Линије били су: анонимност за кориснике (ако то желе), бесплатна услуга, доступност пацијентима из целе Србије, пажљиво слушање, емпатично рефлектовање свих садржаја које корисници износе, пружање психолошке подршке кроз оснаживање и давање медицинских информација у вези пропратних ефеката лечења (сарадња са медицинским особљем које је по потреби било ангажовано на Линији за пацијенте којима су били потребни и медицински савети).

Од почетка пројекта (октобар 2010) до краја пројекта (април 2011) тачније за шест месеци рада Линије било је укупно 2.748 позива из целе Србије што упућује на то да је у Србији, земљи у којој психоонкологија није развијена област, оваква врста јавног, бесплатног сервиса за психолошку и информативну помоћ и подршку онколошким пацијентима неопходна. На основу статистичке анализе података из базе података која је направљена за потребе пројекта да бисмо имали евиденцију о корисницима Линије, добијени су следећи подаци. Од укупног броја позива (2.748) 1137 позива су били поновљени позиви јер су пацијенти имали потребу за континуираним психолошким саветовањем, а 1611 позива је евидентирано као први позив. У већем проценту су се јављале жене тј.укупно 1755 (63.9%) у поређењу са мушкарцима (973 позива тј. 35.4% су чинили позиви особа мушког пола). Просечна старост корисника Линије је 55 година. Најмлађи корисник Линије било је шестогодишње дете (бака успоставила контакт јер је отац у терминалној фази болести) а најстарији корисник био је пацијент од 88 година. Анализа позива по регионима указује да је из неких региона било значајно више позива у поређењу са другим регионима. Највише позива било је из Београда 63,9 % а најмање позива из Републике Српске, са Косова и Метохије 0, 1 % као из источне 6,2% и западне Србије 7,0%) што указује доступност информација али и на (не)освешћеност људи о потреби за психолошком подршком у стањима криза и стреса, које лечење малигне болести подразумева. Проценти позива пацијената са различитим локализацијама болести су битни подаци за Националне кампање за борбу против рака које су организоване у нашој средини. У највећем проценту су се јављале пацијенткиње оболеле од рака дојке (19.7%) и пацијенти са локализацијама малигне болести у уролошкој регији (16.5%) и дигестивном тракту (6,1%). 1826 позива тј.66.45% од укупног броја позива чинили су позиви онколошких пацијената у свим фазама онколошког лечења, што указује да је њима овакав, лако доступан и бесплатан сервис потребан и користан. Јављање чланова породице пацијената тзв.“прве линије подршке“ супружника пацијената (7.7%) и деце (7.3%), указује да и они пролазе кроз патњу због болести једног члана породице а посебно у нашој средини у којој је традиција да породица негује оболелог члана. Већина разговора је категорисана као психолошка

подршка и саветовање (52,4%) и као континуиран психолошки саветодавни рад (21,1%).

**Klikovac T., Steinhorn D. Developing paediatric palliative care in Serbia – parent`s point of view. European Journal of Palliative care 2017;24(4):186-190.**

Према дефиницији Светске здравствене организације (СЗО), палијативно збрињавање у педијатрији представља холистички, активан и мултидисциплинарни приступ који се примењује у збрињавању физичких, психолошких, социјалних и духовних потреба тешко оболелог детета, као и пружање психо-социјалне подршке породици. Заједничка филозофија палијативног збрињавања и одраслих и деце заснива се на емпатичном приступу, свеобухватном сагледавању и процени потреба и стања са циљем ублажавања патње и пружањем мултидисциплинарне помоћи особама са животно угрожавајућим болестима, током свих фаза болести и лечења.

Процене на светском нивоу указују да сваке године око 7 милиона деце има потребу за палијативним збрињавањем због чега је, између осталог, важно да се палијативно збрињавање деце и младих интегрише у националне системе и програме здравствене заштите. Доступни подаци у нашој земљи указују да од 10.000 деце и адолесцената, 10 до 16 захтева палијативно збрињавање са морталитетом у распону од 1,2 – 3,6/10.000. Наведени подаци упућују на претпоставку да од 1,5 милиона деце и адолецената узраста од 0-19 година колико се процењује да има у нашој земљи, индикације за палијативно збрињавање може имати од 1.500 – 2.400 деце од којих сваке године умре 170-540 деце (150-200 премине у неонаталном периоду, а 250-300 у каснијем узрасту). Чланак представља приказ резултата једног од првих истраживања у нашој средини које се спроведено на узорку од 20 родитеља чија се деца налазе на секундарном или терцијарном (палијативном) комбинованом онколошком лечењу на Одељењу педијатријске онкологије Института за онкологију и радиологију Србије. Циљ истраживања које је предмет публикованог чланка, је био да се испита да ли и колико родитељи тешко оболеле деце у нашој средини знају о палијативном збрињавању. За потребе истраживања конструисан је Упитник о педијатријском палијативном збрињавању (Paediatric Palliative Care Questionnaire – PPCQ-1). Резултати су показали да је само 5 родитеља (25%) прилично добро разумело шта је палијативно збињавање („помоћ у последњим данима живота“; „брига о пацијентима који су у лошем стању са лошом прогнозом“; „помоћ у тешким стањима патње и бола“; „сигурност да ће неко помоћи у најтежем периоду“). 75% анкетираних родитеља никада није чуло за палијативно збрињавање и нема никакав однос према концепту палијативног збрињавања. 13 родитеља је указало да је медицински тим доступан за њихова питања и проблеме али је осам родитеља (1/3 испитаних) навело да медицински тим није увек доступан за њихова питања. Највећи проценат испитаних родитеља (80%) је одговорио да им је најдоступнији за разговор психолог, поједини (не сви) доктори и сестре. За појам палијативно збрињавање родитељи су чули углавном у медијима, на интернету а само 5 родитеља је информацију добило у болници. Реч палијативно родитељи углавном повезују са страхом, тугом, беспомоћношћу и дисконфором што је супротно филозофији и пракси палијативног збрињавања у земљама у којима је пракса палијације деце развијена и доступна. Добијени резултати су указали да родитељи нису добро обавештени о томе шта палијативно збрињавање може да им пружи у најтежим фазама болести детета али и медицинско особље такође у пракси не примењује стандарде педијатријског палијативног збрињавања. Развој палијативног збрињавања захтева одговарајућу здравствену политику, едукацију здравствених радника, законодаваца, шире јавности и корисника (родитеља тешко оболеле деце пре свега), доступност лекова и специфичних интервенција (аналгетици, вештачка вентилација) и услуга на свим нивоима здравствене заштите (кућна нега, јединице за палијативно збрињавање при дечијим болницама или одељењима, дечији хосписи).

**Klikovac T. Psiho-socijalne dimenzije karcinoma dojke. *Anali kancerološke sekcije Srpskog lekarskog društva* 2014;1(1):19-39**

Рад је приказан на националном научном скупу секције Српског лекарског друштва „Рехабилитација пацијенткиња са карциномом дојке“. Aкредитационом одлуком Здравственог савета Србије (број А-1-1827/13) скуп је акредитован као национални скуп 1 категорије. Усмено саопштење са наведеног скупа публиковано у целини представља важан допринос развоју психо-онкологије као нове научне и примењене области психологије у нашој средини. Детаљан преглед историјског развоја психо-онкологије у развијеним земљама Европе и света уз посебан осврт на формирање и настајање професионалних струковних удружења (International Psycho-Oncology Society, American Psycho-Oncology Society, British Psycho-Oncology Society) као и почетак публиковања стручног часописа (The Journal of Pscycho-Oncology) представљају важан аспект овог рада. Указивање на важност истраживања и истраживачких модела у области психо-онкологије је такође битан фокус који даје корисне смернице за имплементацију у нашу средину. Најважнији део рада се бави психолошким проблемима пацијенткиња оболелих од карцинома дојке уз указивање на факторе који утичу на прилагођавање дијагнози болести и лечењу. Посебно је детаљан приказ реакција дистреса и реакција и/или поремећаја анксиозности, депресивности и пострауматског сртесног поремећаја који се могу јавити у ситуацијама суочавања са малигном болешћу и сложеним и захтевним, неизвесним комбинованим онколошким лечењем. Овај рад је значајан и из разлога што у нашој средини тачније у нашем медицинском систему још увек доминира тзв.медицински модел који је фокусиран само на дијагнозу и лечење за разлику од психо-социјалног модела, којем притада и психо-онкологија, и који је фокусиран на потребе пацијената оболелих од малигних болести, на начине превладаваља стресних и кризних ситуација, на психолошке аспекте (личност, искуство, механизме одбране). Свака од могућих реакција (дистрес, анксиозност, депресивност, пострауматски стресни поремећај) је детаљно описана уз прегледан осврт на дијагностичке критеријуме (ICD-10 и DSM-IV класификације психичких поремећаја) са циљем да се направи што боља диференцијална психо-дијагностика у раду са онколошким пацијентима. Посебно важан део прегледног рада је поглавље везано за психо-социјалну подршку и психотерапијску помоћ пацијенткињама оболелим од карцинома дојке. Детаљно су наведене врсте психотерапијског рада са онколошким пацијентима према светским стандардима. Наведено је много важних референци (41 укупно).

**Klikovac T. Porodična terapija fokusirana na tugovanje – terapija izbora u oblasti palijativnog zbrinjavanja. *Psihološka istraživanja* 2017;20(2):319-34.**

Овај рад са приказом случаја је усмено саопштен на 2-ом светском Конгресу Палијативног збрињавања деце, Рим 2014 године.

Палијативно збрињавање представља пружање физичке, психосоцијалне и духовне подршке пацијентима који су оболели од тешких болести, с неизбежним смртним исходом, као и пружање психолошке подршке члановима породице и другим бли-ским особама током болести пацијента (антиципаторно туговање) и у периоду туговања и ожалошћености након његове смрти. Терапија избора у пружању пси-холошке подршке у процесу туговања и ожалошћености јесте, свакако, породична терапија фокусирана на туговање (Family Focused Grief Therapy / FFGT). FFGT представља кратак, фокусиран и временски ограничен психотерапијски модел интервенисања из породичне терапије, који је намењен породицама које се суо-чавају са неизлечивом болешћу и извесним смртним исходом члана породице. Уз извесне модификације FFGT може се применити и у раду с породицама које се суочавају са неизлечивом болешћу најмлађег члана породице − детета или адолес-цента. FFGT који се реализује кроз седам до девет сеанси у трајању од по 90 мин. и то у периоду од 9 до 18 месеци, што зависи од процене потреба сваке породице посебно. Циљ FFGT-а је превенција компликованог туговања, уз циљан утицај на унапређење породичног функционисања кроз повећање кохезије међу члановима, унапређење комуникације и размене мисли и осећања, као и на утицај на конструктивно решавање конфликата. Прича о болести, опраштању и туговању јесте део процеса. Творац овог модела рада јесте др David Kissane, психијатар, породични психотерапеут из Мелбурна, Аустралија, који је радио на клиници Memorial Sloan Kettering Cancer Center у Њујорку. Основни циљеви овог прегледног чланка су упознавање стручне јавности у Србији са овим веома корисним моделом рада из породичне психотерапије и представљање концептуалног и практичног оквира палијативног збрињавања. Посебно је значајно што су јасно и концизно приказани општи циљеви овог модалитета рада и специфични цињеви за сваку сеансу, фазе терапије и ток терапијског процеса. Приказ психотерапијског рада са породицом која се суочава са губитком најмлађег члана је додатна вредност овог прегледног рада.

**Klikovac T. Psihološka podrška onkološkim pacijentima. Institut za onkologiju i radiologiju Srbije. Galeb, Niš, 2017;1-32**.

Приручник намењен онколошким пацијентима је написан у оквиру пројекта Института за онкологију и радиологију Србије „Знањем против рака“ који је спроведен под покровитељством Министарства здравља Републике Србије, (програм 1802 „Превентивна здравствена заштита“, пројекат број 0008 - Подршка спровођењу националног програма онколошке здравствене заштите “Србија против рака“ у 2016. години). Приручник садржи све важне инфомације и објашњења везана за психолошке аспекте субјективног доживљавања које људима који се суочавају са дијагнозом малигне болести и дуготрајним, комплексним, неизвесним лечењем могу бити од користи. У уводном делу сажето је објашњено шта психосоцијална, психолошка, психотерапијска помоћ и подршка значи и када и зашто је потребна у комплексном процесу онколошког лечења. Детаљно наведене карактериситике стања шока, дистреса и кризне животне ситуације као и показатељи анксиозности и депресивности – најчешћих очекиваних и уобичајених реакција које се јављају у стањима криза, од користи су пацијентима да лакше препознају и идентификују своја психичка стања и по потреби потраже стручну психијатријску или психолошку помоћ. У једном поглављу је описана (зло)употреба психофармака који могу бити у контраиндикацији током онколошког лечења са појединим врстама хемио-терапија уз усмеравање на обавезну консултацију са надлежним лекарима у случају потребе за узимањем седатива. Указивање на функционалне и мање функционалне механизме одбране и превладавања у суочавању са кризном животном ситуацијом представља такође важан и пацијентима користан део овог приручника.

**Klikovac T. Pedijatrijska pshoonkologija. Data status, Beograd, 2018.**

Монографија посвећенa педијатријској психоонкологији (Тамара Кликовац је једини аутор) представља прву стручну публикацију из ове области у нашој средини. Монографија има 8 поглавља (има 447.462 карактера) у којима је ауторка јасним стилом, уз богатство примера из праксе, дечијих цртежа, породичних генограма ослањајући се на најновију релевантну литературу у овој области, као и на властита истраживања, анализирала проблематику везану за кризну ситуацију болести најмлађег члана породице уз важне препоруке за рад у пракси.

**Наставне и друге стручне активности**

Др Тамара Кликовац посвећено одржава редавања и вежбе на више предмета на Одељењу за психологију: Психологија менталног здравља – специјални део (по новој акредитацији Психологија кризних стања) на основним студијама, Здравствена психологија и Практикум из психолошке примарне превенције на мастер студијама а од 2017. године увела је два нова изборна предмета на докторским студијама Здравствена психологија (виши курс) и Психоонкологија и палијативно збрињавање (психолошки аспекти).

У свом наставном раду Тамара Кликовац је показала велико залагање, организованост и педагошке квалитете. У настави користи савремена средства и методе рада, обогаћујући наставне садржаје актуелним сазнањима и подстичући самосталан рад студената и критички приступ анализираним проблемима, приказима и примерима из праксе. Студенте упућује у релевантну савремену литературу, организује њихов рад у малим групама уз коришћење савремених наставних средстава (едукативни филмови из праксе, илустративни видео клипови релевантни за практичан рад са особама у стањима шока-траума-криза). О квалитету њеног рада сведоче и високе оцене добијене у студентским евалуацијама (распон од 4.04 до 4.96). Др Тамара Кликовац је била ментор 17 мастер радова, ментор за 1 магистарски рад, ментор 1 дипломског рада, члан комисија за одбрану 14 мастер радова, члан комисије за одбрану 5 дипломских радова, члан 3 комисије за израду нацрта докторске тезе.

Тамара Кликовац савесно и одговорно испуњава све дужности на Факултету и редовно учествује у раду седница одељења и већа факултета. Развоју наставе и других делатности факултета доприноси и ангажовањем у комисијама одељења за одбрану и оцену студентских радова. Сваке године учествује у реализацији пријемних испита за мастер студије (Одељење за психологију, клинички смер) а ове године је учествовала у реализацији пријемних испита на Факултету.

Од избора у звање била је предавач на националним и међународним скуповима, едукатор у оквиру неколико акредитованих националних курсева, члан програмских и научних одбора неколико међународних и домаћих конференција.

У њен стручно-професионални допринос спада и то што је ангажована је у више домаћих и међународних научних пројеката.

У периоду од 2018. до 2021. члан је пројектног тима и координатор подгрупе за психосоцијалну подршку породици и деци у оквиру пројекта „Имплементација националног програма за палијативно збрињавање деце у Србији“ Министарства здравља Републике Србије и Института за мајку и дете „Др.Вукан Чупић“.

У периоду од 2018. и 2019. године члан је тима и један од аутора Националног програма борбе против рака Републике Србије са Акционим планом (аутор поглавља Психоонкологија – акциони план за организацију психо-онколошких саветовалишта, стандардизација психолошких мерних инструмената у психоонкологији, стандардизација услуга – психолошко кризно интервенисање, саветовање и психотерапија у психоонкологији) у оквиру Другог пројекта развоја здравства Србије Министарства здравља Републике Србије.

Током 2016.године учествовала је у пројекту “Знањем против рака” под покровитељством Министарства здравља Републике Србије и Института за онкологију и радиологију Србије (програм 1802 “Превентивна здравствена заштита“, пројекат 0008 - Подршка спровођењу националног програма онколошке здравствене заштите “Србија против рака“. У оквиру пројекта аутор је приручника за онколошке пацијенте „Психолошка подршка онколошким пацијентима“.

Током 2018. године и актуелно члан је научно истраживачког и едукативног пројекта у оквиру Другог пројекта развоја здравства Србије – Препоруке Републичке стручне комисије за подршку пацијентима „Добра комуникација са пацијентима“ уз подршку Министарства здравља Републике Србије. Пројекат се реализуије кроз акредитовану континуирану медицинску едукацију за медицинско особље, објављену публикацију „Добра комуникација са пацијентима“ и истраживање професионаног стреса и синдрома изгарања медицинског особља.

У периоду од 2015. до 2017. године била је стручни консултант и координатор Центра за подршку у туговању Белхоспис центар за палијативно збрињавање под покровитељством Амбасаде Краљевине Норвешке (организација и реализација пружања психолошке подршке и психотерапијске помоћи члановима породице пре (антиципаторно туговање) и након губитка (у процесу туговања).

Од јануара 2018.године до децембра 2018.године учествовала је у пројекту „Психолошка подршка деци онколошких пацијената и подршка у процесу туговања“ Белхоспис центар за палијативно збрињавање и Hospice of Hope Велика Британија. Пројекат је обухватао и истраживање процеса туговања код корисника Центра.

Члан је Републичке стручне комисије (РСК) за подршку пацијентима Министарства здравља Републике Србије од 2014. године (актуелно).

\* \* \*

Узимајући у обзир квалитет и број научних радова, учешће у међународним пројектима и научним скуповима, допринос развоју психологије менталног здравља и здравствене ппсихологије а посебно савремених области здравствене психологије - психоонкологије, педијатријске психоонкологије и палијативног збрињавања, успешну педагошку делатност и друге стручне активности које смо поменули, **Комисија је закључила да Тамара Кликовац у потпуности испуњава све услове за избор у звање ванредног професора. Према томе, Комисија са задовољством предлаже Изборном већу Филозофског факултета да Тамару Кликовац изабере у звање и на радно место ванредног професора за ужу научну област Општа психологија – тежиште истраживања Психологија менталног здравља и здравствена психологија.**

У Београду Комисија:

2.09.2019.г.

Председник комисије

др **Татјана Вукосављевић Гвозден**

редовни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др **Борјанка Батинић**

ванредни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др **Тијана Мировић**

ванредни професор

Факултет музичке уметности у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_