Изборном већу Филозофског факултета у Београду

Извештај

о пријављеном кандидату за избор доцента за ужу научну област СОЦИОЛОГИЈА на Одељењу за социологију на одређено време од пет година.

На конкурс објављен 22. маја 2019. пријавио се један кандидат, др Жељка Манић, садашњи доцент на Одељењу за социологију Филозофског факултета у Београду.

Др Ж. Манић рођена је у Зрењанину 1980. године. Дипломирала је на Одељењу за социологију Филозофског факултета у Београду 2006. године, а на истом факултету је 2007. завршила мастер студије. Докторску дисертацију под називом „Примена и могућности метода анализе садржаја у социологији“ одбранила је на Филозофском факултету у Београду 2014.

Др Жељка Манић изабрана је за стручног сарадника за ужу научну област СОЦИОЛОГИЈА на Одељењу за социологију 2007. године, за асистента 2009. и за доцента 2014. Своју докторску дисертацију објавила је под насловом „Анализа садржаја у социологији „ 2017. године; објављена књига обухвата 319 страница.

  За поновни избор у звање доцента кандидаткиња је поднела следеће радове и списак учешћа на научним скуповима. У радове спадају: Hadžibulić, Sabina and Željka Manić, 2016. My life abroad: The nostalgia of Serbian immigrants in the Nordic countries, *Crossings: Journal of Migration & Culture*, Vol. 7, No. 1: 97-114 и Manić, Željka and Anđelka Mirkov, 2015. The Economic Position of the Economic Elite in Serbia, *Südosteuropa,* Vol. 63, No. 4: 549-569

У саопштења на научним скуповима спадају: 1. Manić, Željka, 2018. Материјални положај становника осам градова у Србији, у: Пешић, Јелена, Бацковић, Вера и Анђелка Мирков, (зр.), *Србија у условима глобалне кризе неолибералног облика капиталистичке регулације*, Београд: Филозофски факултет Универзитета у Београду и ИСИ Филозофског факултета; 2. Манић Жељка и Анђелка Мирков, 2016, Материјални положај политичке елите, у: Лазић, Младен (прир) *Политичка елита у Србији у периоду консолидације капиталистичког поретка*, Београд: ИСИ Филозофског факултета и Чигоја штампа; 3. Манић, Жељка, 2015, Материјални положај градског и сеоског становништва у Србији, у: Миленковић, Павле, Снежана Стојшин и Ана Пајванчић-Цизељ (прир), *Друштво и простор*, Нови Сад, Београд: Филозофски факултет у Новом Саду, Институт за упоредно право у Београду; 4. Манић, Жељка, Могућности проучавања грађе са интернета применом анализе садржаја, у: Тодоровић, Драган, Далибор Петровић и Драган Прља (прир), *Интернет и друштво*, Ниш, Београд: Српско социолошко друштво, Филозофски факултет Универзитета у Нишу, Институт за упоредно право.

Видљиво је да у радовима објављеним након избора у звање доцента кандидаткиња истраживачки захвата у две области: методологију социолошких истраживања (у коју спадају објављена дисертација и рад о могућностима проучавања грађе са интернета применом анализе садржаја) и теоријске социологије, а поглавито теорије друштвене структуре (где спадају остали радови). Сажето ће бити размотрени главни објављени радови.

У свом раду о могућностима примене интернета у проучавањима изведеним методом анализе садржаја кандидаткиња указује на специфичности попут хиперлинковане структуре сајтова, њиховог мултимедијалног формата, као и интерактивности и променљивости садржаја. Ове специфичности интернета утичу на избор узорка, одређења једница анализе садржаја, категорија класификације и начина извођења кодирања. Кандидаткиња показује како се решења развијена у проучавањима других извора комуникације могу применити на плану повећања стандардизовања истраживања интернетских садржаја.

Кандидаткиња се у раздобљу од избора у звање посветила и истраживањима у оквиру једне од две кључне социолошке теорије (уз теорију друштвене структуре друга је теорија друштвеног развоја).

У коауторском раду писаном са Сабином Хаџибулић „My life abroad: The nostalgia of Serbian immigrants in the Nordic countries“ преко квантитативне и квалитативне анализе садржаја серијала у листу „Политика“ испитана су лична искуства емиграната из Србије у Норвешку, Шведску, Финску и Данску. Нагласак је стављен на на утицај њихове старе и нове друшртвене средине на формирање и промену њихових сећања и вредности, као и на начине на које ови садржаји утичу на њихову адаптацију у земљама имиграције.

У коауторском раду, писаном са Анђелком Мирков, објављеном на нашем и на енглеском језику под називом „The Economic Position of the Economic Elite in Serbia“, обављена је анализа анкетних података о економским елитама у нашем друштву, на основу истраживања из 1989, 2003. и 2012, са уочавањем промена у пoложају економске елите кроз време. Наиме, како закључују ауторке, „од 1989. до 2012. материјални положај припадника економске елите се значајно побољшао, а томе су највише допринели повећање прихода, поседовање некретнина велике тржишне вредности, као и поседовање вредног путничког аутомобила“. Промена економског положаја припадника елите праћена је кроз димензије прихода, имовине и потрошње, као и преко композитног индекса.

Кандидаткиња је исте изворе података (с тим што је уместо истраживања из 2012. коришћено новије, из 2015) употребила и у раду са истом коауторком (Анђелком Мирков) о материјалном положају политичке елите у Србији. Налаз упоредне анализе у временском оквиру јесте да jе материјални положај политичке елите значајно побољшан у односу на 1989. што, према речима (ко)ауторки, „указује на структуралну консолидацију нове владајуће класе током стабилизације капиталистичког поретка у Србији“.

Кандидаткиња је у основи исте изворе података (истраживања из 1989, 2003. и 2012) применила и у својој анализи материјалног положаја градског и сеоског становништва у Србији. Вреди цитирати једну од кључних реченица овог рада: „Анализом индикатора основних димензија (прихода, имовине и потрошње) и укупног материјалног положаја утврђеног композитним индексом, утврђено је да је материјални положај градског становништва у Србији знатно виши од положаја сеоског становништва у сва три посматрана периода“.

Овај тематски блок објављених научних анализа Жељке Манић говори о њеном све израженијем оријентисању ка проблемима друштвене структуре и њених промена, односно ка два најзначајнија подручја социолошке теорије.

Уопште узев, из радова приложених пријави на конкурс може се закључити да је кандидаткиња зрео научник и истраживач, који се успешно бави двема од три (трећа је историја мисли о друштву) најзначајније области социологије, наиме, методологијом социолошких истраживања и теоријском социологијом . У питању је и успешан наставник, који на студентским вредновањима није имао оцену испод 4, а досезао је и оцену 5, са просеком 4,78. Као наставник, др Жељка Манић је уз чланство у броним комисијама за оцену и одбрану завршних и дипломских радова била и члан осам комисија за оцену и одбрану мастер радова и четири комисије o квалификованости кандидата и подобности теме за докторску дисертацију. Др Манић је такође чланица комисије за оцену научне заснованости теме докторске дисертације на Филозофском факултету Универзитета у Нишу. Она је самостално менторисала десетак одбрањених завршних радова, а била је ментор и једног одбрањеног завршног рада на академским мастер студијама, док је сада ментор другог, чија је израда у току. Др Жељка Манић је академске 2018/2019. године била ангажована у извођењу наставе на предмету Синтезно- методолошки дискурс на студијском програму докторских студија *Историја и филозофија природних наука и технологије* Универзитета у Београду.

Кандидаткиња др Жељка Манић је сарадница на домаћем пројекту *Изазови нове друштвене интеграције у Србији: концепти и актери* (2011-) Института за социолошка истраживања Филозофског факултета у Београду, као и на међународном пројекту *Европско друштвено истраживање* (2018-), чији је носилац у Србији Институт за социолошка истраживања Филозофског факултета у Београду. Она је чланица Социолошког удружења Србије и Црне Горе.

Имајући све претходно изложено у виду, имамо част и задовољство да предложимо Изборном већу Филозофског факултета да утврди предлог одлуке да се др Жељка Манић изабере за доцента за ужу научну област СОЦИОЛОГИЈА на Одељењу за социологију на одређено време од пет година с пуним радним временом.

25.06.2019.

др Владимир Илић, редовни професор, председавајући комисије

др Марија Богдановић, професор емеритус

др Србобран Бранковић, редовни професор на Факултету за економију, финансије и администрацију ФЕФА и Филозофском факултету у Нишу